**Information vedrørende drænanlæggelse (tubulation) på børn**

**Speciallæge i øre- næse- halssygdomme, Klavs Boll Nielsen**

**Årsag til drænanlæggelse:**

Der kan være forskellige grunde til, at lægge dræn i trommehinderne. Den hyppigste årsag er væske i mellemørerne, der som regel opstår som følge af dårlig funktion af det eustakiske rør. Andre årsager til drænanlæggelse kan være hyppige mellemørebetændelser.

I har fået en tid til operation, og dette tidspunkt er mødetidspunktet. Som regel vil I blive kaldt ned på operationsstuen umiddelbart efter ankomsten.

**Barnet skal møde fastende på operationsdagen**

Når barnet bliver bedøvet slapper alle muskler af. Derfor risikerer man, at maveindholdet løber tilbage gennem spiserøret og ned i barnets lunger, hvis ikke barnets mavesæk er tom.

Derfor er det meget vigtigt, at overholde følgende fasteregler, af hensyn til dit barns sikkerhed.

**Fasteregler for børn (der ikke længere bliver ammet):**

* Barnet må spise indtil 6 timer, før I skal møde. Herefter må barnet IKKE spise mere
* Barnet må drikke indtil 2 timer, før I skal møde. Dog KUN vand, saftevand eller juice (uden frugtkød). Vi anbefaler, at barnet 2 timer før I skal møde indtager et stort glas sukkerholdigt saftevand eller lignende for at undgå utilpashed før og efter operationen.
* OBS! INGEN mælkeprodukter.
* Barnet må indtage sin faste medicin med lidt vand, medmindre andet er aftalt.

**Fasteregler for spædbørn (der stadigvæk bliver ammet):**

* 6 timer før I skal møde, må barnet få fast føde/mælkeerstatning
* 4 timer før I skal møde, må barnet blive ammet
* 2 timer før I skal møde, må barnet få saftevand, vand eller juice (uden frugtkød).

**Generelle retningslinjer ved operationen**

* Er dit barn forkølet, har feber eller hoster op til operationen, bedes I kontakte klinikken.
* Klinikken kan på operationsdagen kontaktes på telefon 51 92 43 90 frem til kl. 18.00. Herefter er den videre kontakt på telefon 43 90 15 99 alle hverdage mellem 8 og 10.
* Hvis dit barn har fyldt blære under operationen hænder det at barnet tømmer blæren under bedøvelsen. Det er derfor en god ide at gå på toilettet umiddelbart inden.
* I forbindelse med operationen må 2 voksne personer ledsage barnet.
* Overtøj bedes opbevaret i venteværelset og ikke medtaget på operationsstuen.
* Ledsager må ikke være med under operationen.
* Søskende bedes ikke medbragt på dagen.
* Efter operationen skal barnet være under voksenopsyn resten af dagen. Barnet kan passes i institution dagen efter.

**På operationsstuen:**

På operationsstuen vil jeres barn blive bedøvet ved hjælp af en maske, hvor luften indeholder bedøvelsesmiddel. Jeres barn skal ligge ned, når det skal bedøves. Dette er dels af hensyn til forurening med bedøvemiddel og dels af sikkerhedsmæssige årsager.

To voksne må gerne ledsage barnet ind på operationsstuen og være der indtil, at barnet er bedøvet.

**Under operationen:**

Når jeres barn sover/er bedøvet, skal pårørende vente i venteværelset. Det er vigtigt for jeres barns oplevelse af indgrebet, at I har snakket om, hvad der skal ske inden drænanlæggelsen. Mange børn bliver utrygge hvis de oplever, at mor eller far viser angst eller manglende accept. Derfor skal I som forældre vise barnet, at det er en naturlig ting, der skal foregå.

Selve drænanlæggelsen består i, at der med en lille kniv laves en ridse i trommehinden og et lille dræn, der minder om en garntrisse, skubbes ind i slidsen.

**Efter operationen:**

Efter indgrebet vågner barnet op på klinikkens opvågningsstue, hvor I kan være omkring jeres barn.

De fleste børn sover 5-15 min. efter operationen, og mange vågner pludselig op og kan være lidt ulykkelige. Dette skyldes dels narkosemidlerne, og dels lidt forvirring over, hvad der er sket. I løbet af kort tid herefter er jeres barn helt friskt og kan tage med jer hjem.

Normalt er der ikke problemer med flåd eller smerter efter indgrebet, ved behov kan der gives Panodil efter vægt. Engang imellem kan der opstå pusflåd et par dage efter indgrebet. Fortsætter det udover 1-2 døgn, bør I kontakte klinikken med henblik på behandling med øredråber.

Enkelte børn bløder lidt fra ørerne umiddelbart efter drænanlæggelsen. Dette skyldes oftest, at der har været lidt infektion i trommehinden.

**Efterforløb og kontrol:**

Er der tegn til betændelse i forbindelse med drænanlæggelse, vil I få en recept på øredråber med hjem. Ørene skal dryppes i 7 dage.

I kommer til kontrol 4-6 uger efter drænanlæggelsen. Til kontrollen sikres det, at drænene er på plads og åbentstående, så de fungerer efter hensigten.

Jeres barn blive fulgt i klinikken hver 3.-6. måned, indtil ørerne er fuldstændig normale. Dette er typisk i 3-4 års alderen. Forløbet afsluttes med en høreprøve senest lige før skolestart.

Det er normalt, at der kan opstå kortvarigt flåd i forbindelse med forkølelsestilstand, men som regel ophører dette af sig selv. Hvis sekretet fra ørerne bliver ildelugtende eller tykflydende gult, og/eller det flyder mere end 2-3 dage, bør I kontakte klinikken med henblik på behandling med øredråber.

De dræn, der normalt bliver isat, sidder på plads i 3-12 måneder. I enkelte tilfælde må man fjerne drænene efter længere tid.

Drænanlæggelse kan medføre ardannelse på trommehinden, og i meget sjældne tilfælde nedsat hørelse. Behandling med dræn skal ses i relation til de betydende skader som hyppige mellemøreinfektioner eller kronisk væske i ørerne kan medføre. I enkelte tilfælde lukker hullet i trommehinden sig ikke efter drænet er væk. I så fald vil man med en lille operation i 10-12 års alderen lukke hullet.

**Forholdsregler omkring børn behandlet med dræn**

De fleste børn kan udmærket tåle at komme i svømmehal/havvand eller badekar, selv om der er anlagt dræn. Barnet bør dog undgå, at springe på hovedet i vandet, hoppe i fra vipper, samt at dykke aktivt. Herudover bør man så vidt muligt undgå specielt opvarmede baby svømmebade, der ofte indeholder større mængder bakterier, og desuden er klorindholdet ofte så højt, at det er lokalt irriterende for slimhinder.

Der er dog enkelte børn, der slet ikke kan tåle at få vand i ørerne. De reagerer efter kort tid med at flyde. Behandlingen er øredråber.

Børn med dræn der begynder, at flyde fra ørerne har sjældent gavn af penicillin alene, og man bør altid behandle lokalt med øredråber.

Der er normalt ikke specielle hensyn, at tage til barnet der har fået anlagt dræn. Barnet kan generelt foretage sig de samme ting som tidligere, og skal ikke være specielt beskyttet på nogen måde.

Det vigtigste er, at barnet er optimalt plejet i form af søvn, mad, vitaminer og hensigtsmæssig beklædning.